Derde Covid-19-vlaag en geestesgesondheid - WelstandWelstand
Tuis / Advies / Derde Covid-19-vlaag en geestesgesondheid
Die derde vlaag Covid-19 is in volle gang in Suid-Afrika en, laat ons eerlik wees, dit is iets verskriklik om te beleef.
Die gevaar om die Delta-variant te kry en geliefdes daaraan bloot te stel sowel as die ontsteltenis met betrekking tot ekonomiese en werkverwante uitdagings is net 'n paar van die bekommernisse wat mens se sielkundige welstand kan affekteer. Hoewel ons nie die gang van die virus kan verander nie, kan ons ons eie geestesgesondheid bestuur om seker te maak dat ons gesond en sterk bly en ons dagtake verrig.
Eet gesond, oefen goed en bestuur blootstelling aan nuus
Die Sentrums vir Siektebeheer en –voorkoming (CDC) raai aan dat ons 'n bietjie wegkom van nuus kyk, lees en luister, ook van dié (en miskien veral) op sosiale media. "Dit is goed om ingelig te wees, maar om konstant van die pandemie te hoor, kan ontstellend wees. Oorweeg dit om nuus tot net 'n paar keer per dag te beperk en dit vir 'n rukkie van jou telefoon-, TV- en rekenaarskerm te diskonnekteer." Probeer ook om goeie nuus en stories te kry.
Dit is winter en gevolglik nie die ideale en aangenaamste tyd om te oefen nie, maar dit is essensieel vir jou liggaam en gees om te begin beweeg – al is dit net minimaal. Om jou liggaam op te pas, word aanbeveel dat jy net diep asemhaal, strek en 'n entjie vinnig stap. Meer intense oefening is selfs beter. Drink ook baie water en slaap goed. Nie alleen sal dit energievlakke verhoog en endorfiene vrystel nie, maar dit sal jou aandag aflei van al die negatiwiteit en jou kop skoonmaak.
Skei werk en lewe
Dit is baie afgesaag om van die balansering van werk en lewe te praat, maar dit is nou – met die oog op al meer werk-van-die-huis-af-reëlings – belangriker as ooit om 'n werk-lewe-ekwilibrium te handhaaf. Shanon O'Neill, 'n assistentprofessor in psigiatrie by die Mount Sinai Hospitaal in New York, sê 'n eenvoudige wenk is om steeds "vir werk aan te trek" – teenoor in jou pajamas te werk – selfs al werk jy weer van die huis af. Dit sal help om 'n mate van normaliteit te herstel en jou help om te onderskei tussen werk en al die ander dinge wat jy by die huis moet doen.
Aan die einde van jou werkdag (en dit moet definitief elke dag tot 'n einde kom!) moet daar 'n "virtuele pendel" wees deur jou kop vir 'n paar minute skoon te maak nadat jy jou laaste e-pos gestuur het. Deur na 'n TV-uittreksel te kyk of 'n paar bladsye in 'n boek te lees vir so lank as wat jou normale pendel sou wees, behoort te help om jou kop skoon te kry voordat jy na jou kinders en ander huishoudelike pligte omsien.
Die Britse Geestesgesondheidstigting som dit perfek op: "In tye van stres werk ons beter in geselskap en met ondersteuning. Probeer om per telefoon, e-pos en sosiale media met jou vriende en familie in voeling bly, of kontak 'n hulplyn vir emosionele ondersteuning." Soms is al wat mens nodig het om jouself op jou gemak te stel, bloot 'n ander of nuwe perspektief wat jou besorgdhede uitdaag en verlig, of om lekker te lag. l
Die CDC beveel aan dat met gemeenskap- en geloofgebaseerde organisasies – soos kerke – kontak gemaak en behou word. Pastore, beraders en ander personeel is opgelei om emosionele ondersteuning te gee, veral aan persone wat op die oomblik eensaam en bang is.
Beheer wat jy kan
Dit is 'n bemagtigende ondervinding om in enige geval eenvoudig te doen wat jy kan. Buitendien, om jou te bekommer oor faktore buite jou beheer is ontkragtigend. Bloot deur jou stressors soveel moontlik te verminder, kan jy reeds jou emosionele stremming verlaag. Deur seker te maak dat jou werk op datum en jou werkruimte tuis of op kantoor netjies is, sal jy beslis gemoedsverligting en gemoedsrus kry.
British Mental Health Foundation, 12 Januarie 2021, "Coronavirus and mental health tips", https://www.mentalhealth.org.uk/coronavirus/mental-health-tips.
CDC, 22 Januarie 2021, "Coping with stress", https://www.cdc.gov/coronavirus/2019-ncov/daily-life-coping/managing-stress-anxiety.html.
Maggie O'Neill, 11 Januarie 2021, "8 Tips for Coping With Coronavirus Stress, From Mental Health Experts", https://www.health.com/condition/infectious-diseases/coronavirus/coronavirus-stress.